સ્કેન્ડિનેવિયન દેશો એટલે ફિનલેન્ડ, સ્વિડન, ડેન્માર્ક અને નોર્વે. એમાં જો આઈસલેન્ડ ઉમેરો તો એ બધા નોર્ડિક દેશો કહેવાય. અમે સ્કેન્ડિનેવિયન દેશોનો પ્રવાસ કર્યો. સામાન્ય રીતે ગુજરાતીઓ માટે યુરોપનો પ્રવાસ એટલે પેરિસ, રોમ, સ્વિટ્ઝલેન્ડ, જર્મની વગેરે જાણીતા દેશોનો પ્રવાસ. અમેરિકા સ્થિત પ્રિય મિત્ર શિવાની દેસાઈએ અમને સૂચવ્યું કે જો કુદરતી સૌદર્ય ગમતું હોય, તો આ દેશો અતિ સુંદર છે. જે દેશો વિષે માત્ર ભૂગોળનાં પુસ્તકોમાં ભણેલા એ દેશો જોવાનો એક રોમાંચ મનમાં હતો. આપણે ભણેલા કે ડેન્માર્ક એટલે દૂધ અને ડેરીઓનો દેશ. ભૂગોળમાં સવાલ પૂછાતો કે અતિ ઠંડો પ્રદેશ હોવા છતાં નોર્વેનાં બંદરો બારે માસ ખૂલ્લાં કેમ હોય છે? અમારે ભૂગોળના પુસ્તકમાં વાંચેલા દેશોને પગથી ખૂંદીને સગી આંખે જોવા હતા અને તેથી અમે સ્કેન્ડિનેવિયા જવાનું નક્કી કર્યું. થેન્ક્યૂ શિવાની!